Groot soektog na Pta-ma van drieJann en Landi Prinsloo. Die 39-jarige ma word tans vermis. (Foto: Facebook) ŉ Groot soektog deur polisieduikers, -honde, ŉ helikopter en verskeie reddingspanne is tans in die omgewing van die Pienaarsrivier, noord van Pretoria, onderweg nadat ŉ ma van drie jong kinders Donderdag verdwyn het. Landi Prinsloo (39) van Kameeldrift-Oos in Pretoria se voertuig is dieselfde dag op die Molotopad by die K9-hondeskool opgespoor. Haar man, Jann, sê sy vrou se klere, skoene, baadjie, sleutels en selfoon is Vrydag kort na 02:00 langs die Pienaarsrivier gevind nie ver van waar haar voertuig gestaan het nie. “Soekspanne soek tans in die rivier en die omliggende gebied, maar daar was nog geen teken van Landi nie,” het hy Vrydagoggend aan Maroela Media gesê. Die egpaar het drie jong kinders van onderskeidelik twee, vier en nege jaar oud. Jann sê hy weet nie waarom sy vrou sou verdwyn nie. Hy het wel agterkom iets skort toe sy nie haar afsprake Donderdag nagekom het nie. “Haar laaste boodskap was dat sy op pad was na Montana. Die opsporingstoestel in haar kar het egter aangedui dat sy in ŉ oostelike rigting na Roodeplaat se kant toe gery het. Dit was ongeveer 08:45 Donderdagoggend.” Jann sê hulle kon Prinsloo se bewegings naspoor vandat sy die oggend by hul huis uitgery het tot waar haar motor eindelik opgespoor is. Dit is met behulp van die paneelbordkamera en opsporingstelsel in haar wit Toyota Prado gedoen, asook deur haar selfoon na te spoor. Volgens Jann het sy haar voertuig naby die K9-hondeskool parkeer en ŉ rukkie in die voertuig gesit. Daarna het sy spoorloos verdwyn. Die soektog na Prinsloo duur tans voort.